‘એ…. આમ તો મને ખબર છે.’ એટલું કહેતાં એ વિચારમાં પડી ગયો. બાપુજીના દરેક દાનની એને ખબર નથી. એટલે સામેથી કહ્યું હોય કે જે તે જગ્યાએ આપવા મોકલ્યો હોય તો જ એને જાણ હોય…. નિરજાની વાત તો સાચી. ભલે એમની કમાણી છે ને આપે છે. પણ ક્યાં જાય છે એ જોવું-જાણવું તો જોઈએ જ ! …. પણ કઈ રીતે ? બાપુજીને પુછાય તો નહિ જ. હિંમત જ ન ચાલે પૂછવાની. હા… એમની ચેકબુક જોઈ શકાય. કોને ચેક આપ્યો છે ખબર પડે… પણ ચેકબુક જોવા મંગાય કેમ ? હવે શું કરવું ?